# Offeren Sul yr Hinsawdd: Awgrymiadau gan CAFOD

# Nodiadau’r Arweinydd

## **Nodyn ynghylch Covid-19**

Mae dathlu’r Offeren o dan gyfyngiadau Covid-19 wedi ein hamddifadu o lawer o’r elfennau materol a synhwyraidd o greadigaeth Duw sy’n greiddiol i’r sagrafen. Collasom y gân, yr arogldarth, y cwpan cyffredin, rhannu arwydd tangnefedd yn gorfforol a’r gallu i groesawu pawb i fwrdd y wledd lle gellir rhannu ‘ffrwyth y ddaear a gwaith dwylo dynol’.

Ac eto, gallwn barhau i gysylltu’r sagrafen â rhyfeddodau’r cread drwy gynnal yr Offeren yn yr awyr agored, os bydd y cyfyngiadau’n caniatáu. Os byddwn dan do, gallwn gynnwys planhigion, hadau neu rai o ffrwythau eraill y ddaear yn ein Hofferen.

## **Pennu’r dyddiad**

Gellir cynnal yr Offeren hon unrhyw ddydd Sul cyn dechrau Cynhadledd Newid Hinsawdd y Cenhedloedd Unedig (COP26) a gynhelir yn Glasgow ar 1 Tachwedd 2021. Mae prosiect ecwmenaidd Sul yr Hinsawdd yn awgrymu, os yw’n bosibl, y dylid ei chynnal cyn Gwasanaeth Cenedlaethol Sul yr Hinsawdd yn Glasgow ddydd Sul, 5 Medi 2021. Gall Tymor y Creu, (1 Medi– 4 Hydref)hefyd fod yn adeg addas. Gallwch ddewis ddynodi’r Offeren yn ddathliad o unrhyw gamau Byw’n Syml neu unrhyw weithgaredd arall mae eich plwyf wedi ei gyflawni i ofalu am greadigaeth.

*Boed eich Offeren yn digwydd wyneb yn wyneb ynteu’n rhithwir, ystyriwch wahodd eich Aelod Seneddol neu eich Aelod Senedd Cymru, er mwyn sicrhau bod eich cynrychiolydd yn ymwybodol o’ch ymrwymiad i adeiladu byd gwell a gwyrddach.*

## **Cam 1: Paratoi i ddathlu Offeren Sul yr Hinsawdd**

* Cynhaliwch yr Offeren yn yr awyr agored yng ngŵydd natur os yn bosibl.
* Defnyddiwch olau cannwyll os yw’n wasanaeth gyda’r nos.
* Dylech gynnwys eitemau symbolaidd ar gyfer yr offrwm sy’n cynrychioli ein cartref cyffredin, er enghraifft, hadau, pridd neu blanhigion, i’w trefnu o amgylch yr allor. Os cynhelir y gwasanaeth ar-lein, gall yr offeiriad neu aelod o’r tîm litwrgi dynnu sylw at y rheini.
* Powlen o bridd a phowlen o hadau i gynrychioli cyfoeth y greadigaeth.
* Planhigyn o ardd gymunedol, rhandir neu brosiect gardd ysgol.
* Glôb i gynrychioli’r ddaear, ein cartref cyffredin.
* Lluniau o’ch cymuned yn cynorthwyo i fynd i’r afael â’r argyfwng hinsawdd mewn unrhyw ffordd, waeth pa mor fach. A yw eich plwyf yn gymuned Byw’n Syml? A ydych wedi cymryd camau i fod yn fwy effeithlon o ran defnyddio ynni? A ydych wedi gwneud unrhyw beth i godi ymwybyddiaeth o’r argyfwng hinsawdd?

### Adnodd dewisol ar gyfer pregeth:

Dylid defnyddio’r darlleniadau ar gyfer y Sul pryd y cynhelir yr Offeren. Mae’r Cyfamod Hinsawdd Catholig a’r Tîm Ffydd Gyfannol yn darparu adnoddau ar gyfer pregethwyr yn ogystal â deunyddiau eraill a all eich cynorthwyo i blethu gweledigaeth gyfoethog *Laudato Si’ a* gofal Cristnogol am y greadigaeth i’r Offeren. Mae’r adnoddau’n cynnwys rhannau allweddol o’r Ysgrythur, darlleniadau, dyfyniadau o *Laudato Si’,* lluniau, hanesion a nodiadau ar gyfer bwletinau. Ewch i https://catholicclimatecovenant.org/resources.

* Golygwch a chopïwch dudalennau gwasanaeth yr Offeren hon i’w dosbarthu, neu e-bostiwch y ddolen ymlaen llaw.

## **Cam 2: Trefnwch ddigwyddiad anffurfiol yn dilyn yr Offeren**

Trefnwch gyfle i bobl gyfarfod a sgwrsio ar ôl yr Offeren, yn ddelfrydol wyneb yn wyneb i rannu lluniaeth, ond ar-lein os bydd angen.

Mae plwyfi’n aml yn gartrefi i amrywiol gymunedau, felly rydym yn eich annog i wahodd gwahanol grwpiau o’r plwyf i’ch digwyddiad.

Rhannwch syniadau ynghylch newid yn yr hinsawdd a’n cyfrifoldeb fel Cristnogion i ofalu am y greadigaeth. Gofynnwch i chi eich hun, beth fwy alla i ei wneud i gynorthwyo’r amgylchedd? Beth arall allwn ni ei wneud fel cymuned blwyfol? Beth yw swyddogaeth cyfrifoldeb Cristnogol yn y drafodaeth ar y newid yn yr hinsawdd?

Neu sefydlwch gwis hinsawdd, sydd hefyd yn gallu gweithio’n dda ar-lein.

Gallwch ddod o hyd i ragor o wybodaeth ar wefan CAFOD: cafod.org.uk/climate.

### **Taflen Offeren Sul yr Hinsawdd**

### Emyn agoriadol. Awgrymiadau: Mawl i’r Creawdwr, er enghraifft – *Mor Fawr wyt Ti* neu *Popeth a wnaeth ein Duw a’n Rhi.*

### Myfyrdod agoriadol: Creadigaeth Duw yw ein byd

Croeso i’n gwasanaeth i Ddathlu’r Greadigaeth heddiw. Byddwn yn diolch am rodd creadigaeth Duw ac fe gawn ein hatgoffa ein bod yma i’w rhannu gyda holl fodau byw y ddaear.

Dechreuwn gyda myfyrdod a ysgrifennwyd yn dilyn cyfarfod y Cenhedloedd Unedig ynghylch yr hinsawdd yn 2018 yng Ngwlad Pwyl. Mae’n cyflwyno gofalon yr Eglwys ynghylch y greadigaeth, a daw’r gwreiddiol o *The Ecologist’s Breviary*.

Saif sagrafen yr Ewcharist, yr Offeren Sanctaidd, wrth graidd ein bywyd fel Cristnogion. Mae’n rhoi cyfle unigryw i ni sefydlu cymundeb dwfn â Duw a chyda phob realiti materol. Mae’n fan unigryw i ymgyfarfod â’r Dwyfol a’r daearol.

Yma, rydym yn diolch am y cyfan sy’n dda ynom ac o’n cwmpas. Yma, mynegwn ein cariad tuag at Greawdwr ac Arglwydd y Bydysawd, cariad sy’n ymateb i’r gweithiau mawr mae’n eu cyflawni’n ddi-baid. Yma, gofynnwn am adnewyddu ein meddyliau, ein calonnau, a’n synhwyrau fel y gallwn weld ein cymydog a byd natur fel mae Duw’n eu gweld. Yma, o’r diwedd, gofynnwn am faddeuant am y drygioni a’r pechod sy’n distrywio cytgord dwyfol y byd.
 *(Addaswyd a chyfieithwyd o ‘The Ecologist’s Breviary’ gan Zdzislaw Kijas,* *Urdd y Brodyr Lleiaf Cwfeiniol, Katowice 2018.)*

### Cyflwyniad i’r Weithred Edifeiriol

Nid paradwys mo’n daear, ond nid yw ychwaith yn ddyffryn dagrau ac anobaith. Mae’n rhodd odidog i ni, ond hefyd yn gosod i ni dasg enfawr.

Gadewch inni ofyn, felly, yn onest: sut rwyf innau’n gofalu am y byd rydym yn byw ynddo? Ydw i am i’r ddaear fod yn hardd ac yn gyfoethog o wahanol fathau o fywyd? Sut ydw i’n ymddwyn tuag at natur, tuag at blanhigion ac anifeiliaid? Ydw i’n ymwybodol o’r peryglon i greaduriaid eraill o’m hymddygiad diofal? Gofynnwn i’n Harglwydd da am ei drugaredd.

Arglwydd, a greaist yr holl fyd ac sydd yn ei lenwi’n barhaus â’th bresenoldeb, trugarha wrthym.

**Arglwydd, trugarha.**

Grist, sydd, drwy dy Groes a’th waith achubol, wedi uno nefoedd a daear, trugarha wrthym.

**Grist, trugarha.**

Arglwydd, rwyt wedi paratoi nef newydd a daear newydd ar ein cyfer, trugarha wrthym.

**Arglwydd, trugarha.**

### Y Colect

*Gweddïwn:* Hollalluog Dduw, Creawdwr ac Arglwydd y byd, rwyt wedi bendithio’r holl greadigaeth ac wedi gosod y ddynoliaeth yn warcheidwad arni. Caniatâ i’th holl blant gydlawenhau â thi mewn ysbryd a gwirionedd. Trwy Grist ein Harglwydd.

**Amen***.*

### Pregeth

### Ymbiliau

Gyda Sant Ffransis o Assisi, nawddsant ecolegwyr, dygwn gerbron yr Arglwydd ein ceisiadau dros bawb ohonom sydd wedi ymgynnull yma, dros yr Eglwys ac ar gyfer yr holl fyd:

Gweddïwn dros yr Eglwys: ar iddi fod yn llusern gobaith ledled y byd, gan atgoffa pawb ohonom o’n cyfrifoldeb i ofalu am rodd werthfawr Duw o’r greadigaeth ac i’w diogelu. *Arglwydd, yn dy drugaredd...*

Gweddïwn dros y ddaear, ein cartref cyffredin: ar i ni glywed, drwy ras Duw, ei llefain oherwydd y difrod a wnaed a chael ein hysgogi i’w gwarchod fel y gall cenedlaethau’r dyfodol ei mwynhau. *Arglwydd, yn dy drugaredd...*

Gweddïwn dros y bobl hynny sydd eisoes yn wynebu sychder, llifogydd a stormydd: ar i Dduw roi iddynt y nerth a’r gobaith i wynebu’r dyfodol wrth iddynt weithio i ymaddasu i’r newidiadau yn yr hinsawdd.  *Arglwydd, yn dy drugaredd...*

Gweddïwn dros ein plwyf a’n cymuned leol: ar i ni glywed, drwy ras Duw, cri argyfyngus y ddaear a’i thlodion a chael ein hysbrydoli i ymateb ar yr adeg dyngedfennol hon. *Arglwydd, yn dy drugaredd...*

*Crynhoi ein hymbiliau:*

Dygwn gerbron yr Arglwydd y gweddïau sydd ym mhob un o’n calonnau wrth inni wrando ar gri’r ddaear a llefain y tlodion. [Saib] *Arglwydd, yn dy drugaredd …*

Gofynnwn am weddïau Mair, ein mam a Brenhines y Greadigaeth, wrth i ni ddweud: **Henffych Fair**…

Dduw, ffynhonnell pob daioni, fe’th alwn yn Greawdwr; gwnaethost ein daear ryfeddol o ddim ac rwyt yn cynnal ei bywyd yn barhaus. Cynorthwya ni i fod yn llawn gofal ac yn ddiolchgar am ein cartref, a gawsom gennyt yn rhodd. Boed i ni weithio i gadw hon, ein cartref cyffredin, yn gyforiog o heddwch a chyfiawnder.

Trwy Grist ein Harglwydd.

**Amen.**

### Emyn yr Offrwm. Awgrym: Doniau’r ddaear, er enghraifft *– Am brydferthwch daear lawr.*

### Gweddi uwch y rhoddion

Arglwydd Dduw, derbyn ein rhoddion: ffrwyth y ddaear a gwaith dwylo dynol. Dysg ni i fod yn wylaidd ac yn ddiolchgar am y pethau rhyfeddol rwyt yn eu gwneud yn ein plith.

Trwy Grist ein Harglwydd.
**Amen**.

### Cyflwyniad i Weddi’r Arglwydd

Ynghyd â’r holl greadigaeth, sydd yn ei ffordd ei hun yn caru ei Harglwydd a’i Chreawdwr; ynghyd â’r holl Eglwys sy’n dathlu’r Ewcharist mewn gwahanol leoedd ledled y byd, gweddïwn fel y bu i Grist yr Arglwydd ein dysgu:

**Ein Tad…**

### Gwahoddiad i rannu arwydd tangnefedd

*(Os ydym dan do a bod rheolau COVID yn weithredol, fe’n gwahoddir i estyn cyfarchiad digyffwrdd: trown at ein gilydd gyda chledrau’n dwylo ynghyd mewn gweddi, neu gyda’r llaw dde dros y galon.)*

Rhodd Duw yw tangnefedd, heddwch â Duw’r Creawdwr a heddwch â’r holl greadigaeth. Boed i’n cyfarchiad gyfleu’r rhodd honno. Rhannwn arwydd tangnefedd â’n gilydd.

*(Neu, os ydym yn dathlu yn yr awyr agored, fe’n gwahoddir i ymgrymu a chyffwrdd â’r ddaear, gan ddweud:)*

Rhodd Duw yw tangnefedd, heddwch â Duw’r Creawdwr a heddwch â’r holl greadigaeth. Boed i’n gweithred gyfleu’r rhodd honno. Pan na allwn rannu’r tangnefedd hwnnw’n gorfforol, fe’ch gwahoddwn i gyffwrdd y tir cyffredin ar yr hwn y safwn.

### Emyn y Cymun. Awgrymiadau: Presenoldeb Crist, er enghraifft, *Gyda’r saint anturiais nesu, Rŷm wrth dy fwrdd, o Arglwydd cun* neu *Distewch, cans mae presenoldeb Crist.*

### Gweddi ar ôl y Cymun

Dduw cariadus, boed i ras y sagrafen rydym wedi ei derbyn aros yn ein calonnau, fel y gallwn, wedi ein nerthu ganddi, gyflawni dy gynllun i adnewyddu’r holl Greadigaeth.
Trwy Grist ein Harglwydd.

**Amen**.

### Gweddi ymrwymiad (gan y Canon Michael Fitzsimmons)

**Arglwydd, deuaf i gyflawni dy ewyllys.**

Arglwydd, caniatâ i’m clustiau wrando ar gri’r ddaear,

lleisiau fy chwiorydd a’m brodyr,

y rhai sy’n wynebu realiti llym newid yn yr hinsawdd.

**Arglwydd, deuaf i gyflawni dy ewyllys.**

Arglwydd, caniatâ i’m llygaid weld harddwch y cread,

mewn blodau, creaduriaid, coedwigoedd a dinasoedd fel ei gilydd.

**Arglwydd, deuaf i gyflawni dy ewyllys.**

Arglwydd, caniatâ i’m llais lefaru dros gyfiawnder

gan sicrhau bod y rhai sy’n byw mewn tlodi yn cael eu clywed.

**Arglwydd, deuaf i gyflawni dy ewyllys.**

Arglwydd, caniatâ i’m dwylo ofalu am y ddaear,

wrth lafurio, medi a dathlu.

**Arglwydd, deuaf i gyflawni dy ewyllys.**

Arglwydd, caniatâ i’m traed ddilyn y llwybr llai ei draul,

a cherdded yr ail filltir,

wrth fynd â’th neges allan i’r byd.

**Arglwydd, deuaf i gyflawni dy ewyllys.**

### Emynau ôl-ymdeithiol. Awgrym: Diolchgarwch, er enghraifft *– F’enaid mola Dduw’r gogoniant* neu *Ewch allan mewn llawenydd.*

*(Cydnabyddiaeth: Cafodd rhai o’r gweddïau yn yr Offeren hon eu haddasu a’u cyfieithu o* The Ecologist’s Breviary *gan Zdzislaw J Kijas, Urdd y Brodyr Lleiaf Cwfeiniol, Katowice 2018).*